b'\n_START_ARTICLE_\nEU\'s officielle sprog\n_START_PARAGRAPH_\nEU\'s officielle sprog er bulgarsk, dansk, engelsk, estisk, finsk, fransk, gr\xc3\xa6sk, irsk, italiensk, kroatisk, lettisk, litauisk, maltesisk, nederlandsk, polsk, portugisisk, rum\xc3\xa6nsk, slovakisk, slovensk, spansk, svensk, tjekkisk, tysk og ungarsk. Som arbejdssprog internt i EU\'s institutioner bruges dog is\xc3\xa6r engelsk, fransk og i mindre omfang tysk. Visse af EU\'s institutioner bruger f\xc3\xa6rre sprog i deres interne arbejdsgange. Fx bruger EF-Domstolen kun fransk, og ECB (Den Europ\xc3\xa6iske Centralbank) benytter engelsk._NEWLINE_Irsk opn\xc3\xa5ede status som fuldt officielt sprog fra 1. januar 2007, dog med visse begr\xc3\xa6nsninger med hensyn til hvilke dokumenttyper, der overs\xc3\xa6ttes, og i hvilke m\xc3\xb8der der eventuelt kan stilles tolkning fra irsk til r\xc3\xa5dighed_NEWLINE_Der arbejdes fra forskellige sider p\xc3\xa5 at udvide antallet af EU-sprog, med bl.a. baskisk, catalansk, frisisk og letzeburgsk. Efter indg\xc3\xa5else af en aftale i juni 2005 mellem EU\'s medlemslande forsamlet i R\xc3\xa5det for den Europ\xc3\xa6iske Union kan medlemslande, der har s\xc3\xa5kaldte "co-nationalsprog" (officielle regionalssprog) nu f\xc3\xa5 oversat dokumenter i individuelt defineret omfang, samt opn\xc3\xa5 tolkning fra disse sprog i visse m\xc3\xb8der \xe2\x80\x93 forudsat at udgifterne til denne udvidede sprogbetjening afholdes af landet selv og at landet indg\xc3\xa5r en aftale med hver enkelt af EU\'s institutioner om omfanget af den \xc3\xb8nskede sprogservice. Forel\xc3\xb8big har Spanien benyttet sig af muligheden for at f\xc3\xa5 visse lovtekster oversat til baskisk, til catalansk (det sprog, der tales i Catalonien, p\xc3\xa5 balearerne samt i provinsen Valencia), og til galicisk. 16. november 2005 leverede Europa-Kommissionens tolketjeneste for f\xc3\xb8rste gang tolkning fra disse sprog til de officielle EU-sprog (i Regionsudvalget). 23. marts 2006 blev der for f\xc3\xb8rste gang tolket fra catalansk ved et m\xc3\xb8de i R\xc3\xa5det (undervisningsministre)._NEWLINE_Der er ingen n\xc3\xa6rt forest\xc3\xa5ende udvidelser af r\xc3\xa6kken af officielle sprog. N\xc3\xa6st for tur st\xc3\xa5r kandidatlandene Kroatien med kroatisk og Den tidligere jugoslaviske Republik Makedonien med makedonsk. Tyrkisk er allerede officielt sprog i henhold til medlemslandet Kyperns forfatning og vil umiddelbart blive officielt sprog i EU i tilf\xc3\xa6lde af genforening af \xc3\xb8en.'